[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 19.7.2006

SEK(2006) 990 endelig

MEDDELELSE FRA KOMMISSIONEN TIL RÅDET

Vurdering af de foranstaltninger, der er truffet af Tyskland som svar på Rådets beslutning af 14. marts 2006 i overenstemmelse med traktatens artikel 104, stk. 9, med henblik på den nedbringelse af underskuddet, som skønnes nødvendig for at rette op på situationen med et uforholdsmæssigt stort underskud

MEDDELELSE FRA KOMMISSIONEN TIL RÅDET

Vurdering af de foranstaltninger, der er truffet af Tyskland som svar på Rådets beslutning af 14. marts 2006 i overenstemmelse med traktatens artikel 104, stk. 9, med henblik på den nedbringelse af underskuddet, som skønnes nødvendig for at rette op på situationen med et uforholdsmæssigt stort underskud

1. PROCEDUREN I FORBINDELSE MED UFORHOLDSMÆSSIGT STORE UNDERSKUD INDLEDT OVER FOR TYSKLAND

Efter konstatering af et offentligt underskud, der oversteg traktatens referenceværdi på 3 % af BNP i 2002, og på grundlag af en henstilling fra Kommissionen fastslog Rådet den 21. januar 2003, at der forelå et uforholdsmæssigt stort underskud i Tyskland (traktatens artikel 104, stk. 6)[1]. I overenstemmelse med stabilitets- og vækstpagten og på grundlag af en henstilling fra Kommissionen vedtog Rådet endvidere samme dag en henstilling efter artikel 104, stk. 7, med henblik på at bringe denne situation til ophør. I 2005 udgjorde det offentlige underskud i Tyskland 3,3 % af BNP ifølge de data, som Eurostat fremlagde på basis af den rapport, som Tyskland fremsendte til Kommissionen den 24. februar 2006 i overenstemmelse med Rådets forordning (EØF) nr. 3605/93. Den 14. marts 2006 besluttede Rådet at pålægge Tyskland, jf. artikel 104, stk. 9, i traktaten[2], at træffe foranstaltninger til den nedbringelse af underskuddet, som skønnes nødvendig for at rette op på situationen med et uforholdsmæssigt stort underskud, ”hurtigst muligt og senest i 2007”. Rådet kræver specielt følgende: ”I 2006 og 2007 skal Tyskland sikre en kumulativ forbedring af landets konjunkturkorrigerede saldo eksklusive engangsforanstaltninger og midlertidige foranstaltninger på mindst et procentpoint.” Desuden opfordredes Tyskland til at ”træffe de nødvendige foranstaltninger for at sikre, at budgetkonsolideringen i retning af landets mellemfristede målsætning om et afbalanceret budget i strukturelle termer fastholdes gennem en nedbringelse af det strukturelle underskud med mindst 0,5 % af BNP om året, efter at det uforholdsmæssigt store underskud er blevet korrigeret.” Endelig blev Tyskland anmodet om " senest den 14. juli 2006 at fremlægge en rapport over de foranstaltninger, der er truffet til at efterkomme denne beslutning” , hvilket er i overensstemmelse med artikel 6 i Rådets forordning 1467/97 som ændret ved Rådets forordning 1056/2005[3], hvorefter den pågældende medlemsstat har en frist på fire måneder til at træffe foranstaltninger efter Rådets beslutning i henhold til traktatens artikel 104, stk. 9.

Den 5. juli 2006 forelagde Tyskland Kommissionen en omfattende gennemførelsesrapport, der skitserer budgetudviklingen og budgetplanerne med sigte på at efterkomme Rådets beslutning.

I artikel 9, stk. 3, i Rådets forordning 1467/97, som ændret ved Rådets forordning 1056/2005, fastsættes, at efter udløbet af den frist, en medlemsstat har til at træffe foranstaltninger efter en beslutning med hjemmel i traktatens artikel 104, stk. 9, ”…meddeler Kommissionen Rådet, om den finder, at de trufne foranstaltninger — under forudsætning af at de gennemføres fuldt ud, og at den økonomiske udvikling følger prognoserne — forekommer tilstrækkelige til at sikre fyldestgørende fremskridt i retning af korrektion af det uforholdsmæssigt store underskud inden for de frister, Rådet har sat.” I overensstemmelse med denne artikel giver denne meddelelse en vurdering af de foranstaltninger, Tyskland har truffet for at efterkomme Rådets beslutning.

2. VEDTAGNE FORANSTALTNINGER SOM INDBERETTET AF TYSKLAND

2.1 Offentlig saldo

Budgetsaldo i 2006 og 2007

Gennemførelsesrapporten, som de tyske myndigheder har forelagt, er baseret på forbundsbudgettet for 2006, der blev vedtaget af Bundestag den 23. juni 2006, og forslaget til forbundsbudget for 2007, som regeringen vedtog den 5. juli 2006 sammen med rapporten. Begge budgetter indeholder en række foranstaltninger, hvoraf hovedparten allerede er lovfæstet eller vedtaget som udkast til lovgivning af regeringen, og som beskrives detaljeret i rapporten. Med hensyn til det makroøkonomiske scenario og fremskrivningen af budgettet opdaterer rapporten oplysningerne i det senest opdaterede stabilitetsprogram, som den tyske regering forelagde den 22. februar 2006.

I gennemførelsesrapporten fremskrives det offentlige underskud til 3,1 % af BNP i 2006 og til 2,5 % af BNP i 2007 (se tabel 1)[4]. Kommissionens tjenestegrene har på grundlag af dataene i rapporten anslået forbedringen af den strukturelle saldo (dvs. den konjunkturkorrigerede saldo uden engangsforanstaltninger og andre midlertidige foranstaltninger) til at blive på 0,9 procentpoint i kumulative termer i 2006 og 2007.

Ifølge rapporten forventes indtægterne i forhold til BNP at falde lidt i 2006 og 2007. I 2006 stiger skatteindtægterne i procent af BNP lidt, hvilket modvirkes af et fald i de sociale bidrag i procent af BNP som følge af en dæmpet udvikling i bidragsgrundlaget. I 2007 vil forhøjelsen af standardmomssatsen med 3 procentpoint øge skatteindtægterne. Dette modvirkes igen af et fald i de sociale bidrag, der dels skyldes en nedskæring i bidragssatsen til arbejdsløshedsforsikringen, dels den fortsatte dæmpede udvikling i bidragsgrundlaget[5]. Forhøjelser og nedskæringer af forskellige fradrag i de direkte skatter ser ud til at opveje hinanden i 2006 og 2007. I begge år er andre indtægter desuden fremskrevet til at falde sammenlignet med 2005. Rapporten viser, at udgiftskvoten er fremskrevet til at falde med 0,4 procentpoint i 2006 sammenlignet med 2005 og med omkring 0,75 procentpoint i 2007 (se tabel 1).

Den fremskrevne finanspolitiske konsolidering er resultatet af en pakke af korrigerende foranstaltninger, der er vedtaget siden 2005, og hvoraf den vigigste er momsforhøjelsen i 2007, selv om den delvis vil blive udlignet af nedsættelsen af socialsikringsbidragene. Ifølge rapporten forventes der også væsentlige besparelser på pengeoverførsler, særlig arbejdsmarkedsudgifter, og nogle besparelser på kapitaloverførsler (afskaffelse af støtte til privat boligbyggeri) og på sociale overførsler i naturalier (ny prisregulering for medicinsk behandling).

Tabel 1: Sammenligning af centrale makroøkonomiske og budgetmæssige fremskrivninger

2004 | 2005 | 2006 | 2007 | 2008 | 2009 |

Realt BNP (procentvis ændring) | Rapport juli 2006 | 1,6 | 1,0 | 1,6 | 1,0 | 1 ¾ | 1 ¾ |

KOM maj 2006 | 1,6 | 0,9 | 1,7 | 1,0 | -- | -- |

SP februar 2006 | 1,6 | 0,9 | 1,4 | 1 | 1 ¾ | 1 ¾ |

Outputgab (% af potentielt BNP) | Rapport juli 20061 | -0,5 | -0,8 | -0,5 | -0,8 | -0,6 | -0,4 |

KOM maj 20062 | -0,4 | -0,6 | -0,1 | -0,3 | -- | -- |

SP februar 20063 | -0,6 | -0,9 | -0,7 | -1,1 | -0,7 | -0,4 |

Offentlig saldo (% af BNP) | Rapport juli 2006 | -3,7 | -3,3 | -3,1 | -2 ½ | -2 | -1 ½ |

KOM maj 2006 | -3,7 | -3,3 | -3,1 | -2,5 | -- | -- |

SP februar 2006 | -3,7 | -3,3 | -3,3 | -2 ½ | -2 | -1 ½ |

Primær saldo (% af BNP) | Rapport juli 2006 | -0,8 | -0,5 | -0,3 | ½ | ½ | -- |

KOM maj 2006 | -0,8 | -0,5 | -0,3 | 0,3 | -- | -- |

SP februar 2006 | -0,8 | -0,5 | - ½ | ½ | 1 | 1 ½ |

Indtægter (% af BNP) | Rapport juli 2006 | 43,2 | 43,4 | 43,2 | 43 | 42 ½ | -- |

KOM maj 2006 | 43,2 | 43,4 | 43,1 | 43,0 | -- | -- |

SP februar 2006 | 43,2 | 43,4 | 43 | 43 | 42 ½ | 42 |

Udgifter (% af BNP) | Rapport juli 2006 | 46,8 | 46,7 | 46,2 | 45 ½ | 44 ½ | -- |

KOM maj 2006 | 46,8 | 46,7 | 46,1 | 45,5 | -- | -- |

SP februar 2006 | 46,8 | 46,7 | 46 | 45 | 44 ½ | 43 ½ |

Konjunkturkorrigeret saldo (% af BNP) | Rapport juli 20061 | -3,5 | -2,9 | -2,9 | -2,1 | -1,9 | -- |

KOM maj 20062 | -3,4 | -3,0 | -3,0 | -2,3 | -- | -- |

SP februar 20063 | -3,4 | -2,9 | -2,9 | -1,8 | -1,5 | -1,1 |

Strukturel saldo4 (% af BNP) | Rapport juli 20065 | -- | -3,0 | -2,9 | -2,1 | -1,9 | -- |

KOM maj 20065 | -3,5 | -3,1 | -3,0 | -2,3 | -- | -- |

SP februar 20065 | -- | -3,0 | -2,9 | -1,8 | -1,5 | -1,1 |

Offentlig bruttogæld (% af BNP) | Rapport juli 2006 | -- | -- | 68 ½ | 68 ½ | -- | -- |

KOM maj 2006 | 65,5 | 67,7 | 68,9 | 69,2 | -- | -- |

SP februar 2006 | 65,5 | 67 ½ | 69 | 68 ½ | 68 | 67 |

Fodnoter: 1 Beregninger foretaget af Kommissionens tjenestegrene på grundlag af oplysningerne i rapporten. Den skønnede potentielle vækst for perioden 2004 – 2009 er henholdsvis 0,9 %, 1,2 %, 1,3 %, 1,3 %, 1,4 % og 1,4 %. 2 Forårsprognosen fra Kommissionens tjenestegrene. Den skønnede potentielle vækst for perioden 2004 – 2009 er henholdsvis 0,8 %, 1,1 %, 1,2 %, 1,2 %, 1,1 % og 1,1 %. 3 Kommissionens tjenestegrenes beregninger på grundlag af oplysningerne i stabilitetsprogrammet. Den skønnede potentielle vækst for perioden 2004 – 2009 er henholdsvis 0,8 %, 1,1 %, 1,2 %, 1,2 %, 1,2 % og 1,2 %. 4 Konjunkturkorrigeret saldo (som i de foregående rækker) uden engangsforanstaltninger og andre midlertidige foranstaltninger. 5 Engangsforanstaltninger og andre midlertidige foranstaltninger (0,1 % af BNP i 2004 og 2005). Kilde: Rapport forelagt af Tyskland; økonomiske prognoser fra foråret 2006 fra Kommissionens tjenestegrene (KOM); stabilitetsprogram (SP); beregninger foretaget af Kommissionens tjenestegrene. |

Den finanspolitiske virkning af disse foranstaltninger (i procent af BNP) sammenlignet med en situation med uændret politik fremgår af tabel 2, der viser, at foranstaltningerne alt i alt ikke vil have nogen virkning på konsolideringen i 2006 og vil give et bidrag på 1,1 % af BNP til konsolideringen i 2007 sammenlignet med udgangssituationen[6]. Dette ser ud til at sikre, at det uforholdsmæssigt store underskud senest korrigeres i 2007.

Tabel 2: Finanspolitisk virkning af diskretionære foranstaltninger sammenlignet med udgangssituationen

2006 | 2007 | 2008 |

% af BNP |

Indtægter | -0,08 | 0,60 | 0,76 |

Skatter | -0,08 | 0,97 | 1,12 |

Sociale bidrag | -0,01 | -0,37 | -0,37 |

Udgifter | 0,10 | 0,46 | 0,59 |

Pengeoverførsler | 0,03 | 0,31 | 0,43 |

Kapitaloverførsler | 0,01 | 0,06 | 0,08 |

Offentligt forbrug | 0,07 | 0,09 | 0,08 |

Virkning på budgetsaldo i alt | 0,0 | 1,1 | 1,4 |

(+: forbedring af saldo) Kilde: Rapport forelagt af Tyskland. |

Rapporten indeholder desuden en følsomhedsanalyse, der viser, at hvis den reale BNP-vækst i 2006 bliver 0,25 procentpoint højere end forventet, vil det allerede i dette år medføre en korrektion af det uforholdsmæssigt store underskud. Ifølge rapporten vil en real BNP-vækst, der i 2006 og 2007 bliver henholdsvis 0,25 procentpoint og 0,5 procentpoint lavere end forventet, dog stadig sikre, at det uforholdsmæssigt store underskud senest korrigeres i 2007.

Budgetsaldo i 2008 og derefter

De vedtagne foranstaltninger er af permanent karakter og forventes at bidrage mere og mere til konsolideringen sammenlignet med udgangssituationen. Tyskland regner derfor med en forbedring af den offentlige saldo på 0,5 % af BNP pr. år, sådan at underskuddet reduceres til omkring 2 % af BNP i 2008 og 1,5 % af BNP i 2009. Den strukturelle saldo (dvs. den konjunkturkorrigerede saldo uden engangsforanstaltninger og midlertidige foranstaltninger) vil imidlertid kun forbedres med 0,2 procentpoint af BNP i 2008 ifølge de beregninger, Kommissionens tjenestegrene har foretaget på grundlag af dataene i rapporten.

I rapporten tages der hensyn til, at Tyskland planlægger at indføre en reform af selskabsbeskatningen i 2008. Mens de specifikke træk ved reformen fortsat diskuteres, er der i tallene for 2008 og 2009 i rapporten taget højde for mulige indtægtstab på kort sigt som følge af reformen i størrrelsesordenen 0,4 % af BNP pr. år. Det erkendes i rapporten, at dette vil udskyde den strukturelle konsolidering, da de gunstige virkninger af reformen først vil vise sig senere.

2.2 Offentlig gæld

Den offentlige gæld udgjorde 67,7 % af BNP i slutningen af 2005, og det forventes i gennemførelsesrapporten, at gælden i forhold til BNP vil stabileseres på 68,5 % i 2007 sammenlignet med 2006.

3. Vurdering af de foranstaltninger, Tyskland har truffet for at efterkomme Rådets beslutning

Vurderingen af, om de vedtagne foranstaltninger er i overensstemmelse med Rådets beslutning efter artikel 104, stk. 9, er foretaget på baggrund af den rapport, de tyske myndigheder har forelagt, det makroøkonomiske scenario, der er skitseret i Rådets beslutning, og den økonomiske prognose fra Kommissionens tjenestegrene fra foråret 2006.

Efter en vækstrate på 1 % i 2005 er BNP-væksten i det makroøkonomiske scenario, der ligger til grund for gennemførelsesrapporten, fremskrevet til 1,6 % i 2006, 1,0 % i 2007 og 1,75 % i 2008 og 2009. Dette scenario svarer til det scenario, der indgik i grundlaget for Rådets beslutning efter artikel 104, stk. 9, og hvor det reale BNP blev fremskrevet til at vokse med 1,5 % i 2006 (baseret på den foreløbige prognose fra Kommissionens tjenestegrene fra februar 2006) og med tæt på 1 % i 2007. Den økonomiske prognose fra foråret 2006 fra Kommissionens tjenestegrene viser en fremskrivning af BNP-væksten på 1,7 % for 2006 og 1,0 % for 2007. Den aktuelle økonomiske udvikling giver ikke anledning til at revidere denne prognose.

3.1 Offentlig budgetsaldo

Budgetsaldo i 2006 og 2007

I den økonomiske prognose fra foråret 2006 fra Kommissionens tjenestegrene blev det offentlige underskud fremskrevet til 3,1 % af BNP i 2006 og til 2,5 % af BNP i 2007. Virkningerne af budgetudviklingen efter skæringsdagen ser alt i alt ud til at være neutrale, sådan at der ikke er behov for at revidere underskudsfremskrivningen i øjeblikket[7]. Budgetfremskrivningen for 2006 og 2007 i rapporten synes således at være plausibel. Kommissionens nuværende vurdering af den økonomiske og budgetmæssige udvikling i Tyskland peger på, at det uforholdsmæssigt store underskud kan korrigeres inden for den frist, Rådet har sat.

Med 43 % af BNP for begge år svarer indtægtskvoten til Kommissionens skøn. Det samme gælder for sammensætningen af indtægterne[8]. Det fremskrevne fald i udgiftskvoten fra 46,7 % af BNP til 46,2 % af BNP i 2006 og til 45,5 % af BNP i 2007 svarer også til fremskrivningerne fra Kommissionens tjenestegrene. Opdateringen af stabilitetsprogrammet fra februar 2006 opererede imidlertid med en reduktion af udgiftskvoten til 45 % i 2007. I opdateringen blev der ikke redegjort detatjeret for alle de foranstaltninger, der skulle bidrage til at korrigere det uforholdsmæssigt store underskud. Derimod indeholder gennemførelsesrapporten en sådan oversigt over foranstaltninger (der gives et resumé af deres virkning i tabel 2). Sammenlignet med fremskrivningerne i opdateringen skyldes udgiftsstigningen i budgettet imidlertid tydeligvis højere sociale ydelser. I det opdaterede stabilitetsprogram blev det antaget, at den planlagte reform af sundhedssystemet ville lægge en dæmper på udgiftsvæksten[9], hvilket ifølge rapporten ikke ser ud til at være tilfældet i det forventede omfang. Også arbejdsmarkedsudgifterne, særlig til langtidsledige ( Arbeitslosengeld II ), ser ud til at blive højere end antaget i budgetplanerne fra februar 2006, hvilket giver virkninger ind i 2007.

På grundlag af vækstfremskrivningerne i forårsprognosen fra Kommissionens tjenestegrene anslås forbedringen af den strukturelle saldo i kumulative termer i 2006 og 2007 at andrage 0,8 % af BNP[10], hvilket er noget lavere end - men stadig tæt på - den strukturelle tilpasning på 1 procentpoint, som Rådet rettede henstilling om. Det skulle dog alligevel med en tilstrækkelig margen sikre, at det uforholdsmæssigt store underskud korrigeres i 2007.

Som nøje beskrevet i gennemførelsesrapporten er man nået langt med at omsætte konsolideringsforanstaltningerne til lovgivning, men en betydelig del af tiltagene er endnu ikke trådt i kraft. Der kræves navnlig en streng gennemførelse af budgettet i betragtning af, at de sociale overførsler tegner til at blive større end forventet.

Budgetsaldo i 2008 og derefter

Ifølge gennemførelsesrapporten forventes det offentlige underskud at fortsætte med at falde efter den forventede korrektion af det uforholdmæssigt store underskud senest i 2007. De vedtagne foranstaltninger er virkelig af permanent karakter. I det opdaterede stabilitetsprogram er den mellemfristede målsætning en balanceret budgetstilling, som dog ikke forventedes opnået inden for programperioden. Ifølge de beregninger, der er foretaget på grundlag af dataene i rapporten, vil forbedringen af den strukturelle saldo blive mindre end benchmarken på 0,5 procentpoint i 2008.

Rapporten anslår den budgetrisiko, der følger af den planlagte (men endnu ikke fuldt specificerede) reform af selskabskatten, der skal gennemføres, til at være 0,4 % af BNP. Det blev der ikke taget hensyn til i opdateringen af stabilitetsprogrammet, som dannede grundlag for Kommissionens beregning, der viste en strukturel forbedring på 0,3 procentpoint i 2008[11]. I sin udtalelse om det opdaterede stabilitetsprogram af 14. marts 2006[12] opfordrede Rådet derfor Tyskland til at sikre, ”at den varslede reform på selskabsbeskatningsområdet ikke bringer den planlagte finanspolitiske konsolidering i fare”.

3.2 Offentlig gæld

I den økonomiske prognose fra foråret 2006 fra Kommissionens tjenestegrene er det offentlige underskud fremskrevet til at stige fra 67,7 % af BNP i 2005 til 68,9 % af BNP i 2006 og 69,2 % af BNP i 2007. Den lille forskel mellem prognosen fra Kommissionens tjenestegrene og fremskrivningen i gennemførelsesrapporten, der opererer med en stabilisering af gælden på 68,5 % i 2006 og 2007, kan skyldes en forskellig fremskrivning af privatiseringer og tilsvarende transaktioner, som foretages af budgetmyndighederne i Tyskland for at opfylde de nationale budgetregler, der er baseret på en opgørelsesmetode efter kasseprincippet[13].

Prognosen fra Kommissionens tjenestegrene – ligesom gennemførelsesrapporten – dækker kun udviklingen i gælden frem til 2007. I årene derefter skulle gælden begynde at falde i betragtning af den forventede stigning i den nominelle BNP-vækst og reduktionen af det samlede underskud. I det opdaterede stabilitetsprogram, der ikke tog højde for det forventede øgede underskud i 2008 og 2009 som følge af selskabsskattereformen, regnedes der for disse år med, at gældskvoten skulle reduceres gennem ”stock flow-tilpasninger”, som i øvrigt ikke var specificeret nærmere i opdateringen. Rådet anførte allerede følgende i sin udtalelse af 14. marts 2006: ”Udviklingen i gældskvoten kan måske blive mindre gunstig end forudset i programmet på baggrund af […] risici[ene] for budgetmålene. På grund af denne risikovurdering falder gældskvoten måske ikke tilstrækkeligt i forhold til referenceværdien.” Som nævnt tidligere består risiciene for budgetmålene for årene efter 2007 fortsat, og hertil kommer nu yderligere det mulige indtægtstab som følge af selskabsskattereformen, der kan medføre, at gælden reduceres langsommere. Gælden vil derimod reduceres hurtigere, hvis der for at fremskynde opfyldelsen af budgetmålet på mellemlang sigt opnås større overskud i årene efter 2007, end der i øjeblikket regnes med for den primære saldo.

4. Konklusioner

På grundlag af de foreliggende oplysninger ser det ud til, at Tyskland har truffet foranstaltninger, der vil sikre passende fremskridt hen imod en korrektion af det uforholdsmæssigt store underskud inden for den frist, Rådet har sat, nemlig senest i 2007.

Tyskland har navnlig vedtaget en omfattende pakke af korrigerende foranstaltninger siden udgangen af 2005, som, hvis den implementeres fuldstændigt og effektivt, vil sikre, at underskuddet bringes ned under referenceværdien på 3 % af BNP senest i 2007. Reduktionen af det konjunkturkorrigerede underskud, ekskl. engangsforanstaltninger og andre midlertidige foranstaltninger, anslås i kumulative termer i 2006 og 2007 at komme tæt på den reduktion, Rådet rettede henstilling om i sin beslutning.

På baggrund af ovenstående vurdering finder Kommissionen, at det i den nuværende situation ikke er nødvendigt at tage yderligere skridt i proceduren i forbindelse med uforholdsmæssigt store underskud over for Tyskland.

I overenstemmelse med Rådets beslutning er de vedtagne foranstaltninger af permanent karakter, hvilket skulle sikre, at det nominelle underskud vil blive ved med at ligge et godt stykke under 3 % af BNP efter 2007. På grundlag af de nuværende oplysninger når tilpasningen i årene efter 2007 imidlertid ikke op på den forbedring af den strukturelle saldo på 0,5 procentpoint af BNP, der kræves af Rådet for hurtigt at nå det mellemfristede mål om et balanceret budget i strukturelle termer.

Kommissionen vil fortsat nøje overvåge budgetudviklingen i Tyskland i overensstemmelse med traktaten og under hensyntagen til rapporteringskravene for Tyskland som anført i Rådets beslutning af 14. marts 2006 i henhold til artikel 104, stk. 9.

[1] Alle dokumenter vedrørende proceduren i forbindelse med uforholdsmæssigt store underskud kan findes på følgende websted: http://europa.eu.int/comm/economy_finance/about/activities/sgp/edp/edpde_en.htm.

[2] EUT L 126 af 13.5.2006.

[3] EFT L 209 af 2.8.1997 og EUT L 174 af 7.7.2005.

[4] Bemærk, at der i rapporten (og opdateringerne af stabilitetsprogrammet) anvendes afrundede tal med undtagelse af nogle få variable i 2006.

[5] For sundhedssystemet antages det, at balancen vil blive genoprettet senest i 2007, i lige grad tilvejebragt gennem højere indtægter og udgiftsreduktioner.

[6] Det fremhæves i rapporten, at dette ikke svarer til den strukturelle tilpasning, fordi den samlede virkning af foranstaltningerne sammenlignes med udgangssituationen, mens den strukturelle tilpasning vurderes på årsbasis.

[7] På grund af den sædvanlige antagelse om uændret politik efter skæringsdagen blev der i forårsprognosen fra Kommissionens tjenestegrene ikke taget hensyn til den nyligt vedtagne skatteændringslov ( Steueränderungsgesetz 2007 ), der indeholder nedskæringer af skattemæssige fradrag - såsom reduktionen af fradrag for pendlere - der bidrager med omkring 0,1 % af BNP i besparelser i 2007. De højere indtægter udlignes imidlertid af de yderligere udgifter, der følger af det nyligt vedtagne lovudkast om børnepenge ( Elterngeld ), og af risiciene i forbindelse med budgetgennemførelsen, bl.a. at overførslerne til langstidsledige kan blive højere end fremskrevet ( Arbeitslosengeld II), samt af større sundhedsudgifter, der er konstateret efter offentliggørelsen af prognosen.

[8] Den 12. juli 2006 skitserede regeringen en række foranstaltninger inden for sundhedssystemet, bl.a. en forhøjelse af bidragssatsen med 0,5 procentpoint fra 2007. Dette er også forudsat i forårsprognosen fra Kommissionens tjenestegrene som reaktion fra sundhedsforsikringsgiverne på udgiftsudviklingen.

[9] For en detaljeret diskussion henvises til Kommissionens tjenestegrenes tekniske vurdering af det opdaterede stabilitetsprogram - findes på:http://ec.europa.eu/economy_finance/about/activities/sgp/country/commwd/de/com_de20052006.pdf

[10] Det er noget lavere end tallet i rapporten (og baseret på Kommissionens tjenestegrenes beregninger ud fra dataene i rapporten i overensstemmelse med den i fællesskab aftalte metoede). Forskellen forklares af noget højere værdier for den potentielle vækst i den tyske fremskrivning, hvilket påvirker outputgabet og dermed konjunkturtilpasningen.

[11] Som følge af den sædvanlige afrunding, der anvendes af Tyskland i forbindelse med budgetfremskrivninger, er dette ikke synligt i tabel 1, hvor underskudsfremskrivningerne tilsyneladende ligger uændret på 2 % for 2008 og 1,5 % for 2009. Mens fremskrivningerne i stabilitetsprogrammet lå i den nedre ende af afrundingsintervallet, ligger de nu i den øvre ende i begge år.

[12] EUT C 82 af 5.4.2006.

[13] F.eks. skal virksomhederne fra 2006 fremføre deres månedlige sociale bidrag fra midten af den følgende måned til udgangen af den måned, hvor betalingen skal forfalde. Dette vil medføre tretten i stedet for tolv kassebetalinger i 2006, hvilket vil give en midlertidig likviditetslempelse indtil 2007 for socialsikringssystemerne. Mens dette er budgetneutralt i ENS95-regnskabsreglerne – det fører til et underskud i socialsikringssystemerne – vil nettolåntagningen i kassetermer blive betydeligt reduceret, hvilket vil dæmpe væksten i bruttogælden.